ฟินันซ่าแนะขายทำกำไรรอหุ้นย่อค่อยซื้อ
บลจ.ฟินันซ่า ชี้หุ้นพุ่งแรง น้ำมันแพง จังหวะทยอยขายทำกำไรรอหุ้นปรับฐานก่อนกลับซื้อใหม่ แนะพักเงินลงทุนกองทุนสั้น 3 เดือน รับ 3.2% ต่อปี
22 มี.ค. 2555

บลจ.ฟินันซ่า ชี้หุ้นพุ่งแรง น้ำมันแพง จังหวะทยอยขายทำกำไรรอหุ้นปรับฐานก่อนกลับซื้อใหม่ แนะพักเงินลงทุนกองทุนสั้น 3 เดือน รับ 3.2% ต่อปี
นายธีรพันธุ์ จิตตาลาน  กรรมการบริหารและประธานเจ้าหน้าที่บริหารบริษัทหลักทรัพย์จัดการกองทุน (บลจ.) ฟินันซ่า กล่าวว่า ดัชนีหุ้นไทยอยู่ในระดับสูงสุดในรอบ 16 ปีแตะที่ 1,200 จุดแล้ว ราคาน้ำมันมีแนวโน้มเพิ่มขึ้นอย่างต่อเนื่อง นักลงทุนควรจะเริ่มขายทำกำไร  รอหุ้นปรับฐานเพื่อรอการลงทุนในหุ้นรอบใหม่  และมองหาที่พักเงินที่มั่นคงความเสี่ยงต่ำ  ให้ผลตอบแทนที่สูงและมีความยืดหยุ่นด้านระยะเวลาในการลงทุน 
“เมื่อเทียบกับการลงทุนระยะยาวแล้วพบว่า  ในกรณีที่ธนาคารแห่งประเทศไทยขึ้นดอกเบี้ยนโยบาย  การลงทุนระยะสั้นนั้นเมื่อครบกำหนดก็จะไม่เสียโอกาสในการลงทุนในอัตราดอกเบี้ยที่สูงขึ้น”นายธีรพันธุ์ กล่าว 
บลจ.ฟินันซ่าออกกองทุนตราสารหนี้ระยะสั้น โรลโอเวอร์ 3 เดือน  กองทุนเปิดฟินันซ่าตราสารหนี้พลัส โรล โอเวอร์ 3เดือน2 (FAM FIPR3M2) ลงทุนตราสารหนี้ในประเทศผสมฝากเงินธนาคารต่างประเทศ โดยจะเปิดขายครั้งแรก (ไอพีโอ) ตั้งแต่ 21-26 มี.ค.2555  ประมาณการผลตอบแทนที่ 3.2% ต่อปี  ลงทุนขั้นต่ำ 2,000 บาท  ซึ่งนักลงทุนสามารถใช้ช่องทางการลงทุนใหม่ล่าสุดของบริษัทโดยซื้อกองทุนผ่านระบบอินเตอร์เนต skype  ได้ที่ศูนย์บริการเคทีซี ทัช 14 สาขา